- Vi er i sjokk alle sammen. Det er usikkert om vi orker å fullføre festivalen, sier daglig leder Tord Rønning Krogtoft.

26-åringen ble tatt til side av to politispanere inne på festivalområdet i går kveld etter å ha digget for lite til Arcade Fire. Deretter ble mannens Fjellräven-sekk åpnet.

Sekunder senere brøt panikken løs.

– Det som kanskje er mest skuffende er at pulverkaffen lå helt åpent. Han hadde ikke engang forsøkt å skjule den i for eksempel en beholder for Kopi Luwak eller håndristet kaffe fra østsiden av Kilimanjaro, sier Krogtoft.

Et titalls festivaldeltagere fikk med seg opptrinnet, men det er ifølge festivalledelsen uklart hvor mange av dem som så selve pulverkaffen.

– Vi har opprettet et krisesenter, og ber familie og venner om å ta kontakt via vår pårørendetelefon, sier Krogtoft. 26-åringen ble tatt inn til avhør, men ble løslatt i dag tidlig. Og som om Øyafestivalen nå ikke har problemer nok: Det ryktes at det også skal ha blitt observert en ung kvinne uten Birkenstock-sandaler inne på selve festivalområdet.

– Ja, særlig, sier Krogtoft.

– Det er så usannsynlig at jeg ikke gidder å kommentere det engang.

– Du tror ikke på det?